കെ.എം റോയ്യുടെ നിര്യാണത്തില് മുഖ്യമന്ത്രി അനുശോചിച്ചു തിരുവനന്തപുരം: ഇംഗ്ലീഷ് പത്രപ്രവര്ത്തനത്തിനും മലയാള പത്രപ്രവര്ത്തനത്തിനും വിലപ്പെട്ട സംഭാവനകള് നല്കിയ പ്രഗത്ഭ മാധ്യമപ്രവര്ത്തകനെയാണ് കെ.എം റോയിയുടെ വിയോഗത്തിലൂടെ നഷ്ടപ്പെട്ടതെന്ന് മുഖ്യമന്ത്രി പിണറായി വിജയന്. ശ്രദ്ധേയനായ വാര്ത്താ ഏജന്സി റിപ്പോര്ട്ടര്, പംക്തികാരന്, സാംസ്കാരിക പ്രവര്ത്തകന് എന്നീ നിലകളിലെല്ലാം കെ. എം. റോയ് നല്കിയ സംഭാവനകള് കേരളത്തിന് പൊതുവില് വിലപ്പെട്ടതായിരുന്നു. പൊതു പ്രവര്ത്തനത്തിലും രാഷ്ട്രീയ പ്രവര്ത്തനത്തിലും സംശുദ്ധി നിലനിര്ത്തണമെന്ന കാര്യത്തില് നിഷ്കര്ഷ ഉണ്ടായിരുന്ന കെ. എം റോയ്, തന്റെ ആ നിലപാട് എഴുത്തുകളില് ഏറെ പ്രതിഫലിപ്പിച്ചു.അത് സമൂഹത്തിന് ഏറെ മാര്ഗദര്ശനമാവുകയും ചെയ്തു. അപഗ്രഥനാത്മകമായ അദ്ദേഹത്തിന്റെ റിപ്പോര്ട്ടുകള് ജനങ്ങളുടെ അറിയാനുള്ള സ്വാതന്ത്ര്യത്തെ വലിയതോതില് ശക്തിപ്പെടുത്തുന്ന രീതിയിലുള്ളതായിരുന്നു. നികത്താനാവാത്ത നഷ്ടമാണ് അദ്ദേഹത്തിന്റെ നിര്യാണത്തിലൂടെ ഉണ്ടായിരിക്കുന്നതെന്ന് മുഖ്യമന്ത്രി അനുശോചന സന്ദേശത്തില് പറഞ്ഞു.